ועדת הכנסת, כנסת 15, פרוטוקול מספר 58, 2000-01-31 11:00

סאלח טריף: אני מתכבד לפתוח את ישיבת ועדת הכנסת.

סאלח טריף: הנושא הראשון בסדר יומנו הוא קביעת מסגרת הדיון להצעה להביע אי אמון בראש הממשלה.

סאלח טריף: סיעת הליכוד הגישה ליושב ראש הכנסת הצעה להביע אי אמון בראש הממשלה בשל עמותות ברק וביקורת מבקר המדינה.

רחבעם זאבי: 15 דקות, 10 דקות ו- 5 דקות.

סאלח טריף: זאת ההצעה שאימצנו ואשר התכוונתי להציע.

סאלח טריף: אני מעמיד את ההצעה להצבעה.

סאלח טריף: הצבעה ההצעה אושרה.

סאלח טריף: מזכיר הכנסת שלח לי מכתב בו הוא כותב כי על סדר יומה של הכנסת להיום עומד נושא התיירות לשנת 2000 שאושר בשל חשיבותו ובשל מספרם הרב של המוזמנים כנושא חריג הראוי להיות ראשון בסדר היום.

סאלח טריף: יושב ראש הכנסת קבע את המועד להיום כבר לפני חודשיים, תוך ציפייה שהדרך תהיה סלולה לכך.

סאלח טריף: מאחר וסיעת הליכוד הגישה הצעה להביע אי אמון בראש הממשלה ועל פי תקנון הכנסת אי אמון דוחה כל נושא העומד לפניו, מתבקשת ועדת הכנסת לפעול מכוח סמכותה על פי התקנון ולאשר את הדיון בהצעות לסדר היום, עובר להצעת אי האמון.

עמיר פרץ: מה מסגרת הדיון של ההצעה לסדר היום?

אריה האן: עוד לא הוחלט עליה.

סאלח טריף: כמה דוברים נרשמו?

סאלח טריף: האם הדיון פתוח?

אריה האן: מדובר על שש הצעות, כל אחת שלוש דקות, זאת אומרת שמדובר על 81 דקות, ותשובת שר התיירות.

סאלח טריף: זאת אומרת שאנחנו מדברים על כחצי שעה.

עמיר פרץ: האם אלה הצעות לסדר שתידונה בדיון פתוח?

אריה האן: אלה הצעות לסדר אבל לא מדובר על דיון פתוח.

עמיר פרץ: תסלח לי, אני לא מבין על מה אתה מדבר.

עמיר פרץ: אם מכריזים עליהן כעל נושא מיוחד - - -

אריה האן: לא הכריזו עליהן כעל נושא מיוחד.

אריה האן: זאת לא פעם ראשונה, זה נעשה הרבה, מדובר על סיעות שכנראה מישהו יזם שהן תגשנה - - -

סאלח טריף: צריך להדגיש בהקשר הזה של הדברים כי הן הגישו את הבקשות מזמן.

אריה האן: מדובר על הצעות לסדר היום - - -

עמיר פרץ: תסלח לי, אני סיעה בכנסת ואני לא אמור לעמוד עם משקפת כדי לבדוק כל מיני תרגילים כאלה או אחרים אז אם יש נושא דחוף שאנשים יזמו אותו - שיהיה להם לבריאות אבל אם הכנסת מכריזה על הנושא כעל נושא מיוחד - - -

אריה האן: הכנסת לא הכריזה על כך.

סאלח טריף: יושב ראש הכנסת ראה בנושא הזה חשיבות וקבע אותו בסדר יומה של הכנסת.

עמיר פרץ: אני מבקש שתינתן זכות דיבור גם לסיעות שלא הגישו הצעות, אם מדובר על חשיבות הנושא.

עמיר פרץ: אי אפשר להודיע בכנסת על חשיבותו של יום התיירות מבלי - - -

רחבעם זאבי: אינך מבין את מה שחבר הכנסת עמיר פרץ רוצה להגיד - - -

סאלח טריף: הוא מבין.

רחבעם זאבי: אני אומר לך מה אני הבנתי מדבריו של חבר הכנסת עמיר פרץ, והוא יתקן אותי.

רחבעם זאבי: נושא שמקבל תהודה ציבורית ונחשב מיוחד, מן הדין שלא רק ששת חברי הכנסת שהציעו את ההצעה יקבלו את רשות הדיבור אלא תתאפשר לתת את רשות הדיבור לנציג מכל סיעה.

עמיר פרץ: זה מה שאמרתי.

עמיר פרץ: זה כל מה שביקשתי.

סאלח טריף: נעביר את הבקשה הזאת ליושב ראש הכנסת.

סאלח טריף: רשות הדיבור לחבר הכנסת ראובן ריבלין.

ראובן ריבלין: אדוני יושב ראש הישיבה, בדרך כלל יש רוטציה בין הסיעות היותר קטנות, כאשר יש יום מיוחד שמצויין בכנסת.

ראובן ריבלין: הפעם, במקרה, סיעת ישראל ביתנו קיבלה את המקום מהטעם שהיושב ראש שלה משמש גם יושב ראש ועדת התיירות אבל בסך הכל ברוטציה יש מצב שבו שתי המפלגות היותר גדולות משתתפות, ותמיד משתתפים - - -

עמיר פרץ: אילו היה מדובר על איזשהו נושא מדיני פוליטי - - -

סאלח טריף: זה לא נושא מדיני או נושא שנוי במחלוקת לכן אני מציע לאפשר לעוד שני מציעים להשתתף בדיון.

ראובן ריבלין: תהיה לך במקרה הזה בעיה שכן בדרך כלל צריך לקבוע ימים של חגיגות לימי שלישי.

ראובן ריבלין: תקנון הכנסת מחייב שכאשר יש הצעת אי אמון - היא נשמעת כהצעה ראשונה על סדר יומה של הכנסת באותו שבוע.

ראובן ריבלין: הואיל ונקבע כבר מראש, לפני מספר חודשים, שהיום יתקיים יום התיירות לשנת 2000 והוזמנו מאות אורחים למליאה, נוצר מצב - - -

סאלח טריף: מובן.

עמיר פרץ: אני מגיש בקשה מיוחדת - - -

סאלח טריף: אנחנו נדבר עם יושב ראש הכנסת על כך.

רחבעם זאבי: כדי שהפנייה ליושב ראש הכנסת תהיה בעלת משקל אני מבקש להצטרף לבקשתו של חבר הכנסת עמיר פרץ.

רחבעם זאבי: שתי סיעות מבקשות את הבקשה הזאת.

סאלח טריף: אני מעמיד להצבעה את אישור בקשתו של מזכיר הכנסת שההצעה להביע אי אמון בראש הממשלה תבוא אחרי הנושא: התיירות לשנת 2000.

סאלח טריף: הצבעה הבקשה אושרה.

סאלח טריף: להזכירכם, מסגרת ההצעה להביע אי אמון בראש הממשלה היא 15 דקות, 10 דקות ו- 5 דקות.

סאלח טריף: אני מעמיד להצבעה את הבקשה לפתוח את הישיבה לתקשורת.

סאלח טריף: הצבעה הבקשה אושרה.

סאלח טריף: נעבור לסעיף הבא על סדר יומנו - הצעת חוק שכר חברי הכנסת, התש"ס- 1999, של חבר הכנסת אבי יחזקאל, הכנה לקריאה ראשונה.

סאלח טריף: הצעת חוק שכר חברי הכנסת, התש"ס- 1999 של חבר הכנסת א' יחזקאל, הכנה לקריאה ראשונה

סאלח טריף: לפני כשבוע הבאנו בפני המליאה הצעה להקים ועדה שתקבע את שכרם של נושאי משרה ברשויות השלטון ולמעשה הצעת החוק שמונחת בפנינו משלימה ומסייעת לכך שהוועדה שקבענו אכן תוכל לקבוע סופית, ללא שום ערעור וללא שום דיון נוסף, את קביעתה.

סאלח טריף: רשות הדיבור לחבר הכנסת אבי יחזקאל.

אברהם יחזקאל: קודם לכל אני מבקש להודות ליושב ראש הישיבה.

אברהם יחזקאל: בסופו של דבר הוא הקדים את המאוחר ועשה מעשה נכון במליאת הכנסת וכך התקבלה החלטה שהוקמה ועדה ולמעשה גם הוסף כי החלטותיה תהיינה בלתי ניתנות לערעור.

אברהם יחזקאל: אבל כדי לחזק את עצמנו ואת יורשינו בעתיד וגם כדי לקבוע נורמה שתמנע מאתנו אי פעם שצלמי טלוויזיה ושדרני רדיו יעלו אותנו תמיד בכל המלצות ועדה ציבורית, אני סבור שמן הנכון הוא לעגן בחקיקה את הקמת הוועדה שתהיה בלתי תלויה כדי שלנו לא יהיה שום מעמד ושום אמירה על המלצותיה ונראה אותה בבחינת: כזה ראה וקדש.

אברהם יחזקאל: בצורה כזאת נמנע מעצמנו את המבוכה, את הבושה לעתים, של העלאות שכר ונוכל לומר לציבור: ידינו לא בעשייה הזאת.

אברהם יחזקאל: זאת הצעת החוק שהוכנה כבר בקיץ על ידי הייעוץ המשפטי של הכנסת, על פי בקשתי, ובהזדמנות הזאת אני מבקש גם להודות למחלקה המשפטית על עבודתה.

אברהם יחזקאל: הצעת החוק עברה קריאה טרומית אבל לאחר מכן היו כל מיני תוספות כאלה ואחרות שגרמו לנו להיראות לא נכון לכן אני מבקש להעביר את הצעת החוק הזאת לקריאה ראשונה.

אברהם יחזקאל: זאת הצעה מעמיקה מאד והיא הוכנה ברמה המקצועית הגבוהה ביותר.

אברהם יחזקאל: לקראת הקריאה השנייה והקריאה השלישית נעלה שאלות משאלות שונות כגון זאת שהעלה חבר הכנסת ישראל כץ, מדוע נשיא המדינה צריך למנות ועדה, אולי יושב ראש הכנסת יעשה זאת, אבל אלה כבר דברים שאפשר לדחות אותם למועד אחר שכן אנחנו צריכים להאיץ את התהליך, להראות שאנחנו רציניים ולכן אני מציע להעביר את הצעת החוק לקריאה ראשונה ורק לאחר מכן להמשיך את תהליך החקיקה.

אברהם יחזקאל: תודה.

סאלח טריף: תודה.

סאלח טריף: רשות הדיבור ליועץ המשפטי של הוועדה, מר צבי ענבר.

צבי ענבר: אני מבקש להזכירכם שבכנסת הארבע עשרה הוקמה ועדה מיוחדת שנקראה אז: הוועדה לעניין חקיקת חוק שכר וגמלאות לנושאי משרה ברשויות השלטון ואותה ועדה פרסמה בהצעות חוק 2686 ב- 11 בפברואר 1998 את הצעת חוק שכר וגמלאות לנושאי משרה ברשויות השלטון.

צבי ענבר: ההצעה עברה קריאה ראשונה במליאת הכנסת, הנוסח שלה הוכן באופן סופי לקריאה שנייה ולקריאה שלישית, וב- 4 במרץ 1999 הכנסת לא התפנתה לדון בה.

צבי ענבר: בכנסת הזאת, הכנסת החמש עשרה, לא הוחלה רציפות על הצעת החוק כך שאנחנו נמצאים, ברגע זה, בהתחלה.

אברהם יחזקאל: ברצוני להוסיף על דבריו של היועץ המשפטי של הוועדה שבכוונה לקחתי את הקטע של חברי הכנסת - - -

סאלח טריף: מה ההבדל בין ההצעה שלך לבין ההצעה שלו?

אברהם יחזקאל: ההצעה שלו דיברה על נושאי משרה ואילו אני רציתי להתמקד רק בשכר חברי הכנסת וגם רציתי שהוועדה תלווה אותנו ברמה הסטטוטורית.

אברהם יחזקאל: זה ההבדל הקריטי וחשוב להדגיש אותו בגלל העובדה שאנחנו נמצאים בעין הציבור ולפעמים בעין הסערה, לכן ההפרדה חשובה.

סאלח טריף: תודה.

סאלח טריף: רשות הדיבור לחבר הכנסת ראובן ריבלין.

ראובן ריבלין: אני מברך על דיון ציבורי בנושא הזה פעם נוספת, אני תומך בהצעת החוק אבל גם לגופו של עניין אני סבור כי ההצעה שהונחה על שולחננו איננה נותנת מענה לכל התחלואים שאנחנו עדים להם ויותר מכך אני רוצה לדעת מה יקרה אם וכאשר הצעת החוק תעבור בנוסח: הוועדה תחליט על שכר חברי הכנסת והתנאים שלהם מבלי שהיא תמליץ בפני ועדה?

ראובן ריבלין: הנוסח שהונח בפנינו אומר שהוועדה תמליץ בפני ועדת הכנסת וזה נוסח שנצטרך לשנות אותו.

ראובן ריבלין: פעם נוספת אנחנו נעמוד בפני בעיה ונגיד שאנחנו ממליצים לקבל את ההמלצות של הוועדה ואז כולם יגידו לנו: גזלנים - - -

סאלח טריף: צריך לשנות את הנוסח.

ראובן ריבלין: אם סעיף 6 ישונה ויקבע קטגורית כי הוועדה תכריע לגבי הכל, תישאל על ידי השאלה האם חברי הכנסת מתחייבים לקבל על עצמם את דין הוועדה?

ראובן ריבלין: אם מעלים את שכר חברי הכנסת והארץ כולה גועשת ורוגשת, האם חברי הכנסת יתחייבו לקבל את הקביעה של העלאת השכר?

ראובן ריבלין: מי יתקע כף לידינו שבאותו יום לא יקום מישהו ויגיד: עם כל הכבוד לוועדה, וכו', וכו', ואז באיזה מצב נעמוד פעם נוספת?

ראובן ריבלין: מה שאתם מבקשים, מתוך רצון לעקוף את אותה זכוכית מגדלת שדרכה הציבור מסתכל על חברי הכנסת אולי בין היתר בגלל שהם מעלים מדי פעם בפעם את ההירהורים אם בכלל מגיעה להם העלאה בגין אותה אדרת נפלאה שהם הצליחו לזכות בה כתוצאה מכך שהם נבחרו להיות חברי כנסת.

ראובן ריבלין: אנחנו נמצאים כל הזמן באותו מצב שבו אנחנו מסתובבים סביב הזנב שלנו.

ראובן ריבלין: הציבור לא רואה בעין טובה כל העלאת שכר של חבר כנסת גם אם הדבר בדין יסודו.

ראובן ריבלין: הרי ממה נפשך?

ראובן ריבלין: מה הם ה- 6%?

ראובן ריבלין: ה- 6% קבעו מנגנון שוועדה נכבדה ביותר - - -

סאלח טריף: רובי, אל תגלוש עכשיו לעניין הזה - - -

ראובן ריבלין: אם אתה חושב שנביא את החקיקה למצב כזה שבסופו של דבר הציבור ישוכנע שהנה חברי הכנסת חזרו בהם מדרכם הרעה שבה הם קובעים את המשכורות החריגות לעצמם - אז אולי צריך לעשות גם פעולות הסברה על מנת שכולם יבינו שאנחנו נמצאים במצב כזה שוועדה אחרת קבעה לנו גם את המנגנון וגם את ההעלאה.

ראובן ריבלין: אם צריך להכניס לחקיקה את המובן מאליו - אני בעד, אבל אני מבקש שהחוק הזה ינתק את הקשר בין ההחלטות לבין חברי הכנסת.

ראובן ריבלין: תודה רבה.

סאלח טריף: תודה.

אברהם יחזקאל: יש לי כבר תיקון לנוסח של סעיף 6.

צבי ענבר: אדוני יושב ראש הוועדה, הוועדה הציבורית היא זאת שתחליט - - -

ראובן ריבלין: לא תחליט.

צבי ענבר: לפי הצעת החוק למה נקבעת אפשרות להביא את העניין לדיון נוסף בוועדת הכנסת?

צבי ענבר: בגלל ניסיון ועדת רוזן צבי.

צבי ענבר: ועדת רוזן צבי, עם כל הכבוד, קבעה כמה קביעות מופרכות לחלוטין וכשהעניין הובא לדיון בוועדה - ועדת רוזן צבי חזרה בה ואמרה, טעינו, לא שמנו לב.

צבי ענבר: זאת עובדה.

צבי ענבר: לכן כל ועדה ציבורית שבכל זאת איננו יודעים מה שיטת העבודה שלה ועם מי היא מתייעצת אבל זה שהמילה שלה היא עוד לא סוף פסוק אלא אפשר עוד לומר לה: אנא, דוני בסוגייה מסויימת שנית.

צבי ענבר: ועדת רוזן צבי רצתה, בין היתר, להכניס לתוך השכר הבסיסי את כל הוצאות הרכב ואז האוצר אמר שיכולה להיות בעניין הזה קטסטרופה שתעלה מאות מיליוני שקלים למדינה לכן אני שואל מה רע אם הנושא הזה יידון עוד פעם?

צבי ענבר: יגידו לוועדה: אנא, שקלו שנית נושא מסויים.

צבי ענבר: ההחלטה שלכם היא החלטה אבל לפחות תהיו מודעים להערות שמעירים לכם.

סאלח טריף: תודה.

סאלח טריף: רשות הדיבור לחבר הכנסת רחבעם זאבי.

רחבעם זאבי: הרקע להבאת ההצעה על ידי חבר הכנסת אבי יחזקאל מובן, מוכר ומוצדק אבל אנחנו נעשה טעות אם לא ניתן את הדעת לשני דברים עקרוניים; 1 - אנחנו משפיעים על המשכורות במגזבר הציבורי התלויות בנו, כיוון שסקטורים מסויימים מתיישרים אלינו.

רחבעם זאבי: יש מספיק ממלאי תפקידים במגזר הציבורי שקשורים לשכר חברי הכנסת.

רחבעם זאבי: אם נקיים היום את הדיון רק על הצעתו של חבר הכנסת אבי יחזקאל ולא נבקש ממנו להרחיב אותה לאותה טיוטת חוק שעברה בקריאה ראשונה בכנסת הקודמת - נעשה שקר בנפשנו כי מיד יש מי שקשורים לנו, צמודים אלינו, לכן טוב עשה היועץ המשפטי של הוועדה שהזכיר לנו שהיתה הצעת חוק יותר מקפת.

רחבעם זאבי: 2 - תקפות ההחלטות של אותה ועדה ציבורית.

רחבעם זאבי: בחדר הזה, מזה 12 שנה, עלו מספר פעמים הדברים האלה.

רחבעם זאבי: את המלצות ועדת רוזן צבי אישרנו לא משום שחשבנו שהן מושלמות שכן חברי הכנסת הדגישו שיש בהן לאקונות, יחד עם זאת אמרנו שאי אפשר לקחת חלק מהמלצות ועדת רוזן צבי; או שמקבלים אותן בשלמות או שלא מקבלים אותן.

רחבעם זאבי: החלטנו לאמץ את המלצות ועדת רוזן צבי לטוב ולרע.

רחבעם זאבי: הצבענו, נדמה לי שההחלטה התקבלה פה אחד, מכל מקום אישרנו, כאמור, את המלצות ועדת רוזן צבי אבל לא עמדנו בהחלטה.

רחבעם זאבי: כלומר, אנחנו מחוקקים חוקים, ממנים ועדה, הוועדה הטריחה את עצמה, חבריה עבדו במשך מספר חודשים על הנושא, חברי כנסת העידו בפניה, היא הגיעה לסיכום שאישרנו אותו ולא עמדנו בו לכן כל חוק שלא נציע בין אם הוא יהיה לשיטתו של חבר הכנסת אבי יחזקאל ובין אם הוא יהיה על פי השיטה שאני מציע, כלומר, כל המגזר הציבורי, - צריך להתחייב מראש שכל החלטותיה של הוועדה שתמונה - יחייבו.

רחבעם זאבי: חברי הכנסת לא יכולים לקבל רק מה שנוח להם או מה שמתאים להם או מה שנראה להם מבין ההמלצות.

רחבעם זאבי: בהצבעה האחרונה שהתקיימה בקשר לעניין של ה- 6%, אני הצבעתי על ההצעה של חבר הכנסת אורלב בגלל הפתיח שלה שאמר: אנחנו, חברי הכנסת, לא נקבע את המשכורות שלנו.

רחבעם זאבי: לקראת הסוף העירו שמדובר על 6%, אבל בשום פנים ואופן חברי הכנסת לא יקבעו את המשכורות שלהם.

רחבעם זאבי: מה התקשורת עשתה?

רחבעם זאבי: נתנה את רשימת החברים שהגדילו את משכורות חברי הכנסת.

רחבעם זאבי: אני האחרון מבין חברי הכנסת שסבורים שמשכורתם איננה מספקת כי אני מכיר משכורות ציבוריות אחרות.

רחבעם זאבי: עבדתי במגזר הציבורי במשכורת הרבה הרבה יותר נמוכה ועבדתי שם הרבה יותר קשה מאשר כאן, אבל עשו לנו עוול - - -

אברהם יחזקאל: גנדי, עם כל הכבוד לך, אנחנו אוהבים אותך, אבל אני לא רוצה להגיד שאתה חי גם מפנסיה וגם ממשכורת של חבר כנסת - - -

רחבעם זאבי: אני לא מדבר על עצמי אלא על חברי כנסת נוספים שיש בבית - - -

אברהם יחזקאל: יש כאלה שבאים לכאן עם עוד משכורת, ולעומתם יש כאלה שגדלו בשכונה כמוני וצריכים גם להתפרנס, מה לעשות?

רחבעם זאבי: אני מכבד את אלה שגדלו בשכונה, להזכירך, גם אני לא נולדתי עם כפי של כסף בפי אבל כשאני מתכוון לדון על משכורת חברי כנסת אני אומר שבשום פנים ואופן לא אתה ולא אני נדון על המשכורות שלהם אלא מישהו חיצוני.

רחבעם זאבי: הערה נוספת; אני לא אוהב את הסעיף שמדבר על כך שחברי כנסת לשעבר לא יכולים להיות בוועדה הציבורית.

רחבעם זאבי: יכול להיות שצריך להגביל - - -

סאלח טריף: קיים ניגוד אינטרסים.

רחבעם זאבי: אין ניגוד אינטרסים.

רחבעם זאבי: מדוע אדם כמו עורך דין צדוק או מאיר עמית, לא יוכלו לכהן בוועדה כזאת?

רחבעם זאבי: מדוע לפסול מראש, על הסף, חברי כנסת לשעבר?

רחבעם זאבי: יש בגלריה הישראלית אנשים מהשורה הראשונה, נקיי כפיים, בעלי כוונות טובות, עם ראייה ציבורית, עם ראייה כוללת, שבהחלט צריכים לכהן בוועדה כזאת, לכן הייתי מעדן את הסעיף המדבר על כך.

רחבעם זאבי: אולי אפשר להוסיף משהו בקשר למספר שנות צינון, אבל לפסול על הסף יהודי כמו צדוק או כמו מאיר עמית מלכהן בוועדה שתוקם?

רחבעם זאבי: באשר לגדעון בן-ישראל, שהוא יושב ראש הגמלאים - שם יש ניגוד אינטרסים אבל יהודים כמו מאיר עמית או צדוק - מדוע שהם יהיו פסולים מלכהן בוועדה?

סאלח טריף: תודה.

סאלח טריף: רשות הדיבור לחבר הכנסת סילבן שלום.

סילבן שלום: ההצעות האלה הן, בדרך כלל, הצעות שנראות טוב והן גם עושות רושם ציבורי נכון, אני מאמין בכנות כוונותיך בעניין הזה אלא שאני עובד כאן הרבה מאד שנים ותמיד ראיתי דבר אחד, שיש כאלה שנמצאים כאן הרבה זמן ותמיד התיקונים המוצעים הם רק לטובתם.

סילבן שלום: למה כוונתי?

סילבן שלום: בשנת 1996 החליטו להוריד את הפנסיה של השרים ושל חברי הכנסת מ- 7% ל- 4% ואחר כך ל- 2%.

סילבן שלום: תקופה מסויימת קודם לכן הגדילו את השכר ב- 33% בגלל ועדת רוזן צבי.

סילבן שלום: כאשר דנו בהצעה בוועדת הכספים התבטאתי במילים קשות מאד ואמרתי מה דעתי על כך.

סילבן שלום: מי שלא צריך את הפנסיה מקבל תוספת שכר של 33% כך שהוא מרוויח פעמיים.

סילבן שלום: ציבורית הוא נראה נפלא כי הוא מוריד את הפנסיה אבל הוא, בעצם, רק מרוויח מכך.

סילבן שלום: קיים איסור על עיסוק נוסף של חבר הכנסת.

סילבן שלום: מה כן מותר לעשות?

סילבן שלום: לכתוב ספרים ולתת הרצאות.

סילבן שלום: מי מחברי הכנסת כותב ספרים?

סילבן שלום: מי שנכנס עכשיו לפעילות הציבורית?

סילבן שלום: - לא.

סילבן שלום: ספר כותב מי שנמצא בסוף דרכו - - -

רחבעם זאבי: לא תמיד; מוטה גור כתב בתחילת דרכו ספרים.

סילבן שלום: למה דווקה לכתוב ספרים או לתת הרצאות מותר לחברי כנסת?

סילבן שלום: מדוע בשני הדברים האלה דווקה הכירו ואילו בדברים אחרים לא?

סילבן שלום: צריך להסתכל על העניין ולבדוק אותו קצת יותר לעומק.

סילבן שלום: בדרך כלל מי שמחליטים על העניינים האלה זאת הקבוצה היותר ותיקה של חברי הכנסת - - -

צבי ענבר: אורי צבי גרינברג , ס' יזהר ודב סדן היו פעם חברי כנסת אז שאלנ בקשר אליהם האם להפסיק את מעיין יצירתם כיוון שהם נכנסו לכנסת?

סילבן שלום: באותה תקופה בכלל לא היתה קיימת בעיה כזאת.

צבי ענבר: אינני מדבר עליהם אישית אלא - - -

סילבן שלום: אני מדגיש שבאותה תקופה לא היתה בעיה כזאת בכלל.

סילבן שלום: אז לא היה איסור.

סילבן שלום: רק בשנת 1996 התחיל הסיפור.

סילבן שלום: ברצוני להדגיש בהקשר הזה של הדברים שגם כאשר היה מותר לחבר הכנסת לעסוק בעיסוק נוסף - אני לא עסקתי בעיסוק נוסף כזה כך שאני פטור מכל העניין אבל אני מדבר על עצם האיסור ואני מדבר על אלה שכן רצו לעסוק בעיסוק נוסף בהיותם חברי כנסת, ואמרו להם: לא, ולעומת זאת לאחרים אמרו: כן, וצריך לחשוב מדוע?

סילבן שלום: אני מסכים למה שאמר היועץ המשפטי של הוועדה מר צבי ענבר וגם למה שאמר גנדי, בשני דברים מרכזיים; א' - לאפשר עיון במה שהוועדה תקבע כיוון שוועדות כאלה נחשבות למנותקות לגמרי לפעמים.

סילבן שלום: יש עכשיו ועדה שיושבת בקשר לקביעת תנאי חברי הכנסת ומישהו מחבריה אמר לי שהוא מתכוון להציע מכונית צמודה לכל חבר כנסת.

אברהם יחזקאל: אנחנו נגד.

סאלח טריף: זה יותר זול לאוצר.

סילבן שלום: היה לי ויכוח עם אותו חבר ועדה שהציע לתת מכונית לכל חבר כנסת.

סילבן שלום: הוא אמר שמנכ"לים צמודים לחברי כנסת אז איך זה שלמנכ"לים יש מכונית צמודה ולחברי כנסת לא?

סילבן שלום: הוא הוסיף ואמר שלטווח הארוך זה יהיה יותר זול לאוצר המדינה.

סילבן שלום: השבתי לו שיכול להיות שאמנם זה יהיה יותר זול לאוצר המדינה אבל ציבורית זה דבר שלא יכול לעבור.

סילבן שלום: צריך, כמו שהיועץ המשפטי של הוועדה, מר צבי ענבר, אמר, לאפשר בחינה של ההמלצות של הוועדה.

סילבן שלום: אני גם סבור שהיועץ המשפטי של הכנסת צריך להיות חבר בוועדה שתוקם כי הוא יכול להיות זה שידריך את חברי הוועדה לכיוון מסויים.

סילבן שלום: הרי אין לו משהו שנוגע לו אישית בכל הסיפור הזה.

סילבן שלום: כשהחלטנו להוריד לשופטים את הפנסיה מ- 7% ל- 2% או מ- 4% ל- 2%, - לשופטים לא הורידו.

סילבן שלום: זה היה בערב הבחירות של שנת 1996.

סילבן שלום: הם באו לוועדת הכספים וצעקו חמס וחוץ מאשר לחבר הכנסת אברהם פורז - לאף אחד לא היה אומץ להגיד שצריך להוריד גם להם.

צבי ענבר: חוות הדעת המשפטית שניתנה על ידינו לוועדה היתה חד משמעית - להוריד.

סילבן שלום: שופט שנכנס לתפקידו לפני שנתיים מקבל 7%?

סילבן שלום: שופט מובטח לעומת חבר כנסת שאיננו מובטח.

סילבן שלום: אני מדבר על החבר'ה הצעירים שחבר הכנסת יחזקאל דיבר עליהם, חברי כנסת שבאים מהשכונה, אנשים עם הרבה ילדים, כאלה שבסופו של דבר זקוקים למשכורת של חבר כנסת, ואני רוצה להיות להם לפה כי לי יותר קל לעשות זאת מאשר להם.

סילבן שלום: אני חוזר ואומר שצריך לדאוג לכך שהיועץ המשפטי, מר צבי ענבר, יהיה חבר הוועדה, ואני לא פוסל את הרעיון שחבר כנסת לשעבר יהיה גם הוא חבר באותה ועדה.

סילבן שלום: חבר הכנסת עמיר פרץ אמר קודם שכאלה ידונו גם בעצמם.

סילבן שלום: אם יעלו את הפנסיה של עורך דין צדוק בעוד אחוז או שניים, זאת בכלל פונקציה לגבי כל השכר שהוא מקבל כעורך דין.

סילבן שלום: אם ישב באותה ועדה שתוקם חבר כנסת לשעבר או היועץ המשפטי של הכנסת, אלה הם אנשים שלא מנותקים לגמרי מהעניין ולא כאלה שיציעו, לדוגמה, מכונית צמודה לכל חבר כנסת.

סילבן שלום: לפי דעתי צריך להביא את הדברים האלה בפני הוועדה כדי שהיא תבחן אם ההמלצות עומדות במבחן המציאות או לא.

סאלח טריף: תודה.

סאלח טריף: רשות הדיבור לחבר הכנסת עמיר פרץ.

עמיר פרץ: כמובן שאני תומך בהצעת החוק וגם בדרך שבה ייקבעו התנאים והשכר באופן כזה שנימנע כמה שיותר ממצב שנגרום לשערוריות ציבוריות מיותרות יחד עם זאת אני מוכרח לומר שמה שאמר חברי גנדי, שההצמדה היא לא קודש הקודשים - - -

רחבעם זאבי: אבל היא קיימת.

עמיר פרץ: הכנסת לא קבעה שהמנכ"לים יהיו צמודים לחברי הכנסת.

עמיר פרץ: המנכ"לים רוצים, על פי תנאי החוזה שלהם, להיות צמודים לחברי הכנסת והפלא ופלא; אם מחר נבטל את ההצמדה לשכר הממוצע, ורוב המנכ"לים מובטחים בהצמדה לשכר הממוצע גם אם נבטל - - -

סאלח טריף: המנכ"לים צמודים אלינו רק כשטוב להם.

צבי ענבר: לא הצמידו אותם, אוטומטית, לסגני שרים, כמו שהיה בעבר.

צבי ענבר: היום יש להם חוזים אישיים ובהם נקבעה הצמדה וזה לא תלוי אם אתם תוותרו על ההצמדה כי הם כן יהיו צמודים.

סילבן שלום: המנכ"לים במצב הרבה יותר טוב מזה שלנו.

סילבן שלום: הם ביטלו את ההצמדה לסגני שרים, הם צמודים לשכר הממוצע במשק והם יודעים שלעולם הם לא ייפגעו.

אורנה גייל: קודם לכן הם היו צמודים גם לבסיס וגם לעדכון כמו זה של חברי הכנסת.

עמיר פרץ: אני חושב שיש כאן הרבה נושאים ששייכים למראית עין ובאמת היועץ המשפטי של הכנסת צריך לסייע בידינו לא לחטוף את מה שלא מגיע להם.

עמיר פרץ: אם יהיה לחברי הכנסת רכב צמוד וייקבע בחוק שהם יכולים לוותר עליו - זה הוגן כי אז שכרו של חבר הכנסת ירד.

עמיר פרץ: מבחינת השקיפות כאילו לוקחים שכר מנכ"ל ואומרים שהוא מקבל 22 אלף שקלים אבל זה לא נכון כי הוא מקבל 29 אלף - - -

יאיר פרץ: גם נהג - - -

צבי ענבר: עזוב עכשיו את עניין הנהג.

צבי ענבר: לא דנים בזה עכשיו.

סילבן שלום: נהג זה שלב ב'.

עמיר פרץ: אני לא חושב שמישהו במדינה סבור שחבר כנסת צריך ללכת ברגל.

עמיר פרץ: לי אין בעיה כי הייתי ראש רשות, אני מספיק זמן חבר הכנסת, וכל יום שאני מכהן בכנסת ולא עוזב את חברותי בה אני רק יכול להפסיד כסף.

עמיר פרץ: אם אני אעזוב מחר את הכנסת אני אקבל 70% פנסיה ומשכורת מלאה בהסתדרות.

עמיר פרץ: אני מכהן במשכורת אחת מתוך ידיעה ברורה שמחר ההכנסה שלי היתה יכולה לעלות ב- 25 אלף שקלים בחודש.

עמיר פרץ: אם היום אני אצא מכאן,

עמיר פרץ: למחרת משכורתי תעלה ב- 25 אלף שקלים.

עמיר פרץ: אבל אם מדובר על מראית עין צריך לבדוק איזה פרוטות נתנו לנו עכשיו בחישוב השכר?

עמיר פרץ: את לינת בתי המלון יכניסו - - -

סאלח טריף: לא יהיה כדבר הזה.

עמיר פרץ: את לינת בתי המלון יכניסו בתוך השקיפות של השכר.

עמיר פרץ: תקראו את החומר שקיבלנו.

עמיר פרץ: למה חבר כנסת שמגיע מג'וליס ולא יכול לחזור הביתה כל יום, מחר יתווספו לו, לברוטו, 20 אלף שקלים, על מה?

סאלח טריף: יושב ראש הכנסת החליט להקפיא את ההמלצות.

עמיר פרץ: כתוב שתוקף העניין הזה הוא מ- 1 בינואר.

סאלח טריף: מי שהיה צריך להחליט בנושא הזה החליט להקפיא את ההמלצות האלה.

עמיר פרץ: אי אפשר לקבוע נורמות של נבחרי ציבור על פי הנורמות של מישהו שחורג מתפיסה נורמטיבית.

עמיר פרץ: אם מישהו, במקום דף לבוחר, קנה טלוויזיה של 30 אינטש, שיצלבו אותו.

עמיר פרץ: מבחן הציבור הוא הכי חשוב כאן.

עמיר פרץ: הפכנו את המבחן של החטטנות שלנו לעצמנו.

עמיר פרץ: אני אישית נגעתי לעלייה של ה- 6% לא בגלל שאני חושב שזה לא מגיע לחברי הכנסת.

עמיר פרץ: אני סבור שחברי הכנסת עשו טעות בעצם העובדה שהם ניקזו את הדיון לכיוון של: מגיע לנו, לא מגיע לנו.

עמיר פרץ: להיפך;דווקה מגיע לנו.

יאיר פרץ: ועדה קבעה.

יאיר פרץ: תחליטו פעם אחת ולתמיד.

עמיר פרץ: אנחנו צריכים להיות רגישים וקשובים לרחשי הציבור.

עמיר פרץ: תיזהרו עם הוראות מס הכנסה אחרת חברי הכנסת לא יוכלו להסתובב ברחובות.

עמיר פרץ: יום אחד שכר הברוטו שלהם יעלה מ- 26 אלף שקל ל- 50 - 70 אלף שקלים.

עמיר פרץ: כל פעם שהם יאכלו במזנון יכניסו להם מגולם, כל פעם שהם יטלפנו יכניסו להם - מגולם.

סאלח טריף: תודה.

סאלח טריף: רשות הדיבור לחבר הכנסת ישראל כץ.

ישראל כץ: אני מבקש לחזור לעניין ה- 6%.

ישראל כץ: שמעתי יום אחד ברדיו שהיה צריך להתקיים דיון בוועדת הכנסת ואני לא הגעתי לשם.

ישראל כץ: אני חבר בוועדת הכספים ולא ידעתי שאני אמור להגיע ובגלל זה שלא הגעתי התפרש כאילו התחמקתי.

ישראל כץ: כיוון שכך פניתי ליושב ראש סיעת הליכוד וביקשתי שהליכוד יחליט, באופן סיעתי, שהוא מתנגד להעלאה של ה- 6%.

ישראל כץ: הבנתי שהתשובה חיובית אלא שהדיון טרם התקיים.

ישראל כץ: אנחנו, אנשי הליכוד, ערוכים ודרוכים לבוא ולהצביע ואני מודיע לכם זאת בצורה הכי ברורה שיכולה להיות.

ישראל כץ: אני מבין שיושב ראש ועדת הכנסת יזם את הרוויזיה ואצלנו, כאמור, התקבלה החלטה בקשר לכך.

ישראל כץ: נמסר לי על ידי יושב ראש הסיעה שאם מישהו, באופן אישי, לא ירצה להצביע כפי שהוחלט – הוא יוחלף.

ישראל כץ: אני סבור שאנחנו צריכים לעשות סדר בעניינים שלנו.

ישראל כץ: אינני מתכוון להטיף לאף אחד ואף אחד גם לא יטיף לי.

ישראל כץ: אחד נולד בשכונה, אחר נולד בעיר, לא נשחזר כאן את הביוגרפיות של כל אחד מאתנו או כמה, בממוצע הוא הרוויח או לא הרוויח וכן מרוויח כי אי אפשר, בשם הטיעון הזה, למנוע מאדם לדבר כאן.

ישראל כץ: זה קרה בוועדה אחרת וזה קורה גם כאן.

סאלח טריף: מה קורה כאן?

ישראל כץ: כשמתחילים לדבר על כך שלא צריך להעלות את שכר חברי הכנסת, במקרה לא אני דיברתי אלא מישהו אחר דיבר, אמרו לו: זאת לא חכמה, לך לא חסר כסף.

ישראל כץ: אני מבקש להדגיש שזה לא חשוב כיוון שלכל אחד יש זכות לומר את דבריו.

ישראל כץ: לגנדי לא חסר אבל הוא נמצא כאן כיוון שהוא רוצה לשרת את הציבור ואני משוכנע שכולנו, כמוהו, באנו לכאן כדי לשרת את הציבור.

ישראל כץ: קראתי את הצעת החוק ואני מבקש לומר שכוונתה בוודאי טובה, היא נכתבה בתום לב והיא באה לפתור בעיה אבל לדעתי היא רק תעורר בעיה כיוון שהיא פותחת פתח גם להעלאות שכר ולשיפור תנאים ומה שיגידו עלינו זה שעוד פעם חברי הכנסת מתחכמים כאשר אני יודע שלא היה אף לא שמץ של כוונה כזאת מאחורי הצעת החוק.

ישראל כץ: אני סבור שלא צריך לתת שום פתח להעלאת שכר.

ישראל כץ: הכוונה להוציא את הנושא הזה מתחת לידיים טובה אבל מה שאני הייתי מוציא מהידיים זה את הנושא שעוסק בתוספות כיוון שזאת הפירצה היחידה שאם מישהו יוזם דיון בוועדת הכנסת הוא יכול לערער על ההעלאה ומכאן הגיח הנושא הזה לעולם.

ישראל כץ: סאת הפירצה היחידה לדעתי.

ישראל כץ: אני סבור שאם נחליט, כאן בוועדה, לוותר על התוספת ולעשות את הדברים בצורה סדירה, אלא התנאים שיישארו.

ישראל כץ: בתקופה הזאת זה לא הזמן לדון בשינויים ולצערי כשאומרים את המילה: שינויים, כל הציבור מבין שמתכוונים לשינויים לטובה.

ישראל כץ: עוד לא שמעתי על ועדה שהורידה למישהו את השכר.

ישראל כץ: אני פונה, כרגע, אל חבר הכנסת אבי יחזקאל בבקשה לא להעלות עכשיו את הצעת החוק שמטרתה טובה ורצויה, היא באה לסתום פירצה, אבל היא רק תפתח פירצה.

ישראל כץ: על מה מדברים כאן?

ישראל כץ: על מכוניות - - -

סאלח טריף: על תדבר על דברים שלא קיימים.

ישראל כץ: אנחנו צריכים להיות מסוגלים להראות את הפנים שלנו בציבור ואני לא רוצה לצטט בפניכם עכשיו סקרים שמראים מה הציבור חושב על הפוליטיקאים ועל חברי הכנסת ובדרך כלל שלא בצדק.

ישראל כץ: אני אומר זאת כמי שמכיר את האנשים מקרוב.

ישראל כץ: אנחנו, גם מבחינה עניינית וגם מבחינה טקטית לא צריכים להיכנס לתוך המשחק הזה.

ישראל כץ: יכול להיות שאני לא מספיק ותיק בכנסת אבל אני משתדל להסתכל על הדברים מהזווית של איך הם נראים מבחוץ וזה נראה לא טוב.

ישראל כץ: נקבל עוד פעם כותרת שהח"כים החליטו להקים ועדה בענייני שכרם, עוד פעם כולם יבינו שלא מדובר על הורדת שכר ואני אומר את דבריי אלה עם כל אי הנוחות שקיימת אצל כל חבר כנסת.

ישראל כץ: אני מתנצל באופן אישי בפני כל אחד ואחד מכם אבל זכותי לומר בדיוק את מה שאני חושב.

ישראל כץ: כשאני מסתכל על עצמי אני חושב על מה שהייתי מוכן לעשות ללא שום תמורה ועם תמורה ואני חושב אגב כך על חבר הכנסת זאבי שהוא חבר כנסת ותיק שאני סומך על שיקול דעתו, וחושב למה הוא התכוון כאשר הוא הצביע בפעם הקודמת ואיך זה הצטייר?

ישראל כץ: אני מציע, כרגע, לא לדון בנושא הזה בכלל, לקיים דיון חוזר לגבי ה- 6%, אמרתי לכם מה היא עמדת הליכוד, ואז באמת הציבור יבין כי סתמנו את הפירצה ונוציא מידינו את סיפור העדכונים.

ישראל כץ: אם פעם, כאשר ירווח, מישהו יחשוב שצריך לשנות דברים כאלה ואחרים בכנסת, נעשה את זה באומץ לב, נשים דברים על השולחן, נמנה ועדה שתבדוק את הנושא אד הוק כל סעיף וסעיף ולא כאילו נוציא את הנושא מידינו ונקבע שיעקב נאמן יקבע עבורנו את התנאים.

ישראל כץ: אני לא סומך עליו - - -

צבי ענבר: שר לשעבר לא יכול להיות חבר בוועדה.

סאלח טריף: ברצוני להגיב על דבריו של חבר הכנסת ישראל כץ ולציין שאני מודה על ההחלטה של סיעת הליכוד אבל מוסיף שהיא הגיעה מאוחר מדיי.

סאלח טריף: חיפשתי אנשים שיתמכו, פניתי לחבר הכנסת אופיר פינס-פז והוא אמר לי שלא נהפוך את הדבר הזה לעניין סיעתי ואני קיבלתי כך את הדברים אבל אני מודה בכל לבי ונפשי שעשיתי הכל כדי להצליח ולא הצלחתי.

סאלח טריף: יושב ראש הכנסת דיבר אתי כשהוא חזר מחוץ לארץ ואמר שצריך להעביר את הנושא לוועדה וכאמור, כאשר חיפשתי תומכים – לא מצאתי כאלה לכן לא מיהרתי להביא את העניין לכאן כדי לא להתבזות פעם נוספת.

עמיר פרץ: לא הצביעו על הרוויזיה.

סאלח טריף: לא הצבענו על הרוויזיה ואני, כאמור, חיפשתי חברים שיתמכו.

עמיר פרץ: ביטלת אותה?

סאלח טריף: לא העליתי אותה כיוון שהייתי נכשל.

אברהם יחזקאל: אתה יכול להעלות אותה עכשיו.

סאלח טריף: אני לא מתכוון לעשות כאן מחטפים.

סאלח טריף: רשות הדיבור לנציגת האוצר גב' אורנה גייל.

סאלח טריף: בבקשה.

אורנה גייל: הנוסח שהוכן בכנסת הקודמת לקריאה שנייה ולקריאה שלישית, שהיועץ המשפטי הזכיר, עבר דיונים רציניים ועמוקים - - -

סאלח טריף: אני מבין שאתם תומכים בו.

אורנה גייל: הוא היה מוסכם גם על הממשלה וגם על חברי הכנסת.

אורנה גייל: אני מבקשת לציין שיש בו, לא בכדי, את כל האיזונים שנמצאו כאיזונים נכונים - - -

סאלח טריף: האם יש הבדל בין אותו ניסוח לבין הניסוח של חבר הכנסת אבי יחזקאל, מלבד ההרחבה?

אורנה גייל: מאחר והרכב הוועדה כאן הוא הרכב שונה של חברים, אני מבקשת לציין מספר דברים שצריך להזכיר אותם לכם; א' – הוועדה הציבורית היא לא גוף מבוקר.

אורנה גייל: הכנסת היא גוף מבוקר ולכן גם ועדות הכנסת שעסקו בשכר הוסמכו לעשות זאת.

אורנה גייל: ועדה ציבורית היא, כאמור, לא גוף מבוקר ואין ברחבי העולם אח ורע, בדקנו את העניין, לוועדה שהוקמה שהיא בעצם גוף שמחליט באופן סופי וקובע את שכר חברי הכנסת.

אורנה גייל: כל הוועדות שמצאנו ברחבי העולם היו ועדות ממליצות.

אורנה גייל: בוועדה הקודמת עשינו, בכל זאת, צעד אחד נוסף, וקבענו שהוועדה תהיה ועדה ממליצה.

אורנה גייל: בתחילת הדרך אמרנו שהוועדה תמליץ, וועדת הכספים או ועדת הכנסת, תאשר.

אורנה גייל: כשהבנו שהאישור הפוזיטיבי הוא בעייתי עשינו צעד אחד נוסף והחלטנו שועדת הכנסת לא תהיה צריכה לאשר פוזיטיבית את המלצות הוועדה אלא רק עם חמישה חברי כנסת יחשבו שיש איזושהי קטסטרופה.

אורנה גייל: כאמור, החלטנו על שסתום ביטחון כדי שהנזקים או ההשפעה של הוועדה הציבורית על כלל הציבור ועל כלל עובדי המדינה, כמו שכבר הזכירו כאן ואני לא רוצה לחזור על הדברים, הקטסטרופות שיכלו להיות מוועדת רוזן צבי בעניין הרכב או הקטסטרופות שאני כבר יכולה לדבר עליהן בנושא של רכב צמוד, הרי העם, העובד, נושאים את עיניהם אל הבכירים ונגד זה, אפילו כשאין הצמדה פורמלית, אין מה לעשות.

אורנה גייל: לכן דיברנו על שסתום ביטחון של חמישה חברי כנסת בזמן מוגבל מאד.

אורנה גייל: אם זה לא קורה, בסופו של דבר השארנו הכרעה סופית שאין בשום מקום בעולם.

אורנה גייל: אני סבורה, חבר הכנסת אבי יחזקאל, שהאיזון הזה, כמו שהוא מצוי פה, צריך להישאר ולא להשתנות.

אורנה גייל: זה בשלב הראשון.

אורנה גייל: חבר הכנסת יחזקאל צדק כשהוא אמר שהנוסח הקודם דן בכל נושאי המשרה ואילו בהצעה שהונחה על שולחננו הוא מפשט את העניין רק לחברי הכנסת וזה גם מפשט את העניין במובן שלא צריך לתקן חוקי יסוד וכו', וזה גם מקדם את הנושא.

סאלח טריף: מה דעתך על כך?

אורנה גייל: אני בעד.

סאלח טריף: רק לגבי חברי הכנסת?

אורנה גייל: כן.

אורנה גייל: לא רק שהעניין הזה צריך לחול רק על חברי הכנסת אלא אם שמתם לב, כתבנו שזה יהיה ייחודי לחברי הכנסת ובחוק שכר חברי הכנסת הקיים יש אפילו סעיף 10 שאני סבורה שצריך להוסיף אותו להצעת החוק ולומר שהעניין הזה יחול אך ורק לגבי חברי הכנסת ולא לאף אחד אחר.

אורנה גייל: דבר נוסף; הנוסח הקודם דן בשכר ובגמלאות ואילו הנוסח הזה מדבר רק על שכר ולכן נפלו בו מספר טעויות שאני מציעה שלא נבזבז עכשיו את זמנה היקר של הוועדה עליהן אלא נשב אחרי הישיבה הזאת עם היועץ המשפטי ונתקן אותן.

אורנה גייל: יש עוד שני דברים נוספים שאני מבקשת להביא לידיעת

אורנה גייל: כם והם שינויים בין הצעת החוק שהונחה על שולחן ועדת הכנסת לבין ההצעה שהוכנה לקריאה שנייה ולקריאה ושלישית.

אורנה גייל: 1 – אנחנו ביקשנו שיהיה, בגלל התוספות שהוזכרו, נציג של האוצר חבר הוועדה.

סאלח טריף: מה פתאום?

סאלח טריף: אני אצביע נגד.

אורנה גייל: הבנתי שזה לא יהיה ולמרות שזה כן נכנס בגלל החשש של הרכב וההשפעות של זה על כל המגזר הציבורי אבל אני מבקש שבכל זאת תכניסו להצעת החוק שתהיה איזושהי התייעצות כדי שיהיה לנו איזשהו סטנדינג אפילו של משקיף כדי שתהיה לנו זכות שימוע להתריע מפני החשש הזה.

אורנה גייל: כאמור, אני מבקשת שההתייעצות הזאת תיכנס לחוק.

אורנה גייל: 2 – בהצעה הקודמת לא היתה תקופת כהונה מוגבלת לוועדה של חמש שנים אלא היתה תקופה מוגבלת של חבר הוועדה ואני סבורה שזה נכון כי צריכה להיות ועדה מתמשכת.

אורנה גייל: העניין המתמשך של ועדה שבודקת מעת לעת את הצורך בשינויים הוא עניין יותר נכון מאשר הקמת ועדה לחמש שנים שקמה אד הוק.

אברהם יחזקאל: מקובל עליי.

אברהם יחזקאל: אמרתי בתחילת דבריי שאחרי שנצביע על הקריאה הראשונה - - -

סאלח טריף: למה שלא נצביע עכשיו?

סילבן שלום: אל תתחיל לשנות עכשיו את הדברים.

סאלח טריף: אני מציע שתונח בפנינו הצעה מתוקנת - - -

יאיר פרץ: מה ההבדל בין הצעת החוק הזאת לבין - - -

סאלח טריף: זאת הצעת חוק ושם יש החלטה.

סאלח טריף: הצעת החוק היא לתקן את החוק כולו.

אורנה גייל: בעניין ניקיון הכפיים ברצוני להדגיש כי כולנו רוצים להיראות נקיים גם בפני הציבור, ואני מתייחסת בדבריי אלה להערה של חבר הכנסת שדיבר על חבר הוועדה – חבר כנסת לשעבר.

אורנה גייל: חשוב מאד שאדם שמושפע ישירות מהקצבה כי אז היתה פנסיה תקציבית, לא יימצא כחבר הוועדה.

אורנה גייל: יש לנו מספיק אנשים טובים ומספיק אנשים מומחים מהשורה הראשונה שיכולים באמת לשרת את המטרה באופן אמיתי ולכן צריך להקפיד על העניין של ניקיון הכפיים דווקה משום שהוועדה היא לא גוף מבוקר.

סאלח טריף: האם את ההצעה שהתקבלה עד הקריאה השנייה והקריאה השלישית, אי אפשר להלביש על הצעת החוק של חבר הכנסת אבי יחזקאל, אם הוא מסכים כמובן.

מאיר שטרית: אפשר להחיל דין רציפות.

אורנה גייל: אנחנו העברנו את כל נושאי המשרה ברשויות השלטון, לצוברת, וכל עובדי המדינה בדרך.

אורנה גייל: אני לא מציעה - - -

רחבעם זאבי: אני מציע שיגישו לנו את ההצעה כשהיא מתוקנת.

סאלח טריף: רשות הדיבור לחבר הכנסת אבי יחזקאל.

אברהם יחזקאל: 1 - הכנתי את הצעת החוק הזאת עוד בפגרה והיועץ המשפטי לכנסת יכול להעיד על כך, כי אני סבור שבכל מה שקשור לשכר חברי הכנסת – האיטיות היא מן השטן.

רחבעם זאבי: יום אחד נחשב בעיניך לאיטיות?

אברהם יחזקאל: 2 - הצעת החוק לכל הנבחרים היא הצעת חוק מורכבת, מסובכת, שמצריכה שינוי והבושה של עוד מצלמות כפי שהן מצלמות אותנו תלווה אותנו לפחות עוד קדנציה שלמה.

אברהם יחזקאל: 3 – הצעת החוק המדוברת מוציאה את ועדת הכנסת מהעניין ומכניסה את ועדת הכספים.

אברהם יחזקאל: 4 – בהצעה שלי יש שידרוג אמיתי לכך שאנחנו לא מעורבים ויש גם שסתום ביטחון כפי שהוא בא לכלל ביטוי בסעיף 6, שמטיל הכרעה סופית, בלעדית, לוועדה הציבורית.

אברהם יחזקאל: 5 – מה בסך הכל אני אומר?

אברהם יחזקאל: כיוון שנקלענו כבר למה שהיה בעבר ופתאום בא חברי ישראל כץ ומחליט, אמנם באיחור של מספר שבועות, שיש נכונות של כולם לדון ברוויזיה, אני אומר שנדון בהצעה בקריאה ראשונה ובמקביל נבקש להכין את התיקונים כדי לקדם את ההצעה.

אברהם יחזקאל: לדעתי זאת הצעה הגיונית.

סאלח טריף: רבותיי, אני מבקש להעמיד את סעיף 6 של הצעתו של חבר הכנסת אבי יחזקאל, להצבעה - - -

אברהם יחזקאל: לא צריך לתקן את הסעיף הזה.

אורנה גייל: הסעיף, כפי שהוא מנוסח, הוא בסדר.

צבי ענבר: לא צריך להכניס בו שום שינוי.

בסעיף 6 כתוב: הוועדה הציבורית, כפי שכתוב בסעיף האחרון, תהיה הקובעת סופית.

סאלח טריף: אני מבקש לשאול את היועץ המשפטי של הוועדה האם הניסוח שהונח על שולחננו יכול להיות מועבר לקריאה ראשונה?

צבי ענבר: בעיקרון אני בעד זה שהליכי חקיקה צריכים להיות הליכי חקיקה ולגביהם נאמר:

צבי ענבר: החיפזון הוא מן השטן.

צבי ענבר: כלומר אני מציע שנקרא את ההצעה סעיף אחר סעיף ונדון בהם אבל מה שאני כן מוכן לקבל הוא שתחליטו, עכשיו, מה השינויים, ננסח אותם ונביא אותם מחדש לוועדה, לאישור סופי, עם השינויים הנדרשים.

אורנה גייל: אפשר לעשות זאת מהר למדיי.

רחבעם זאבי: מקובל עליי.

סאלח טריף: רבותיי, אני לא אוכל לומר במליאה שהבאנו את הצעת החוק בחופזה ושנשנה אותה בקריאה השנייה ובקריאה השלישית.

סאלח טריף: דברי היועץ המשפטי שלנו, מר צבי ענבר, מקובלים עליי.

צבי ענבר: נוכח הדברים שהושמעו כאן כנגד כל השיטה אני מבקש להדגיש שאני, כשלעצמי, הייתי מציע לוועדה לשקול שינוי לחוק שכר חברי הכנסת בצורה קצרה, ברורה, שתהיה בת משפט אחד בלבד, כמו שהיא קיימת בקונגרס האמריקאי: החלטות ועדת הכנסת לפי סעיפים 2, 3 ו-5 ייכנסו לתוקף בכנסת שאחרי הכנסת בה התקבלו.

צבי ענבר: כלומר אף פעם חברי הכנסת באותה הכנסת לא יקבעו לעצמם את השכר.

צבי ענבר: בכל העולם אף אחד לא בא בטענות אל חברי קונגרס ואומר להם: אתם קובעים את שכרכם.

צבי ענבר: אם אנחנו נקבע את השכר לאלה שיבואו אחרינו, לא יוכלו להאשים את חברי הכנסת שהם קובעים את השכר לעצמם.

אברהם יחזקאל: אני מוכן להחיל הכל לכנסת הבאה.

רחבעם זאבי: אני מציע להצביע - - -

סאלח טריף: אי אפשר עדיין כי אינני יודע איזה תיקונים מתכוונים להכניס להצעה.

סילבן שלום: אני מציע שהיועץ המשפטי יכין את הנוסח המתוקן לשבוע הבא.

סאלח טריף: רשות הדיבור לגב' אורנה גייל.

אורנה גייל: בסעיף 1 של הצעת החוק, - המטרה, במקום המילים: הטבות אחרות, מאחר שיש כבר הגדרה של תשלומים אחרים, צריך להיות כתוב: תשלומים אחרים.

מאיר שטרית: אני מבקש להתייחס להצעת החוק.

סאלח טריף: אני מבקש שתאפשר קודם לגב' אורנה גייל לסיים את דבריה ואחר כך תקבל את רשות הדיבור.

מאיר שטרית: יש לי הערות, אני חבר הכנסת, קיבלתי את הצעת החוק ואני רוצה לקבל את רשות הדיבור ולהתייחס אליה.

סאלח טריף: אנחנו עוד לא מצביעים.

סאלח טריף: אולי אחרי שנתקן את כל התיקונים לא יהיה לך מה להעיר?

מאיר שטרית: אני מבקש להעיר את הערותיי מראש.

סאלח טריף: אני מבקש אותך להעיר את הערותיך אחרי שנשמע את דבריה של גב' אורנה גייל.

אורנה גייל: בסעיף אחד של הצעת החוק, המדבר על מטרה, במקום המילים: הטבות אחרות, מאחר ויש הגדרה של תשלומים אחרים, צריך להיות כתוב: תשלומים אחרים.

אורנה גייל: בנוסף לכך אני מציעה שמיד אחרי כן יתווספו המילים: בהתאם להוראות חוק זה.

מאיר שטרית: אדוני היושב ראש, תסלח לי, צריך לעבור על הצעת החוק סעיף אחר סעיף ולשמוע את הערות החברים.

סאלח טריף: גב' גייל, אני מבקש שתביאי את הצעת החוק בצורה מסודרת , בכתב, בפנינו כדי שמחר או מחרותיים נוכל לקיים עליה דיון.

סאלח טריף: תשבי יחד עם היועץ המשפטי שלנו, מר צבי ענבר, ותנסחו את ההצעה כדי שנביא אותה לדיון נוסף עוד השבוע.

אורנה גייל: יש שני נושאים שלגביהם הוועדה צריכה להחליט כדי שנוכל לנסח את ההצעה; א' - התייעצות עם שר האוצר; ב' - - -

סאלח טריף: איננו מסכימים לכך.

אורנה גייל: ב' – תקופת הכהונה של הוועדה.

סאלח טריף: כאמור, תנסחו את ההצעה ותביאו אותה שוב בפנינו.

אברהם יחזקאל: אפשר לעשות זאת מיד אחרי הישיבה הזאת.

סאלח טריף: רשות הדיבור לחבר הכנסת מאיר שטרית.

מאיר שטרית: אני מציע לא להחפז.

מאיר שטרית: אינני מבין מדוע קיימת ההתעסקות הבלתי נלאית הזאת בעניין שכר חברי הכנסת.

מאיר שטרית: אפשר לחשוב ששדדו את הקופה הציבורית.

מאיר שטרית: אני לא מבין מה הסיפור?

מאיר שטרית: יש לי הרבה הערות להעיר להצעת החוק וכדי לדון בה ולהעבירה לקריאה ראשונה צריך לעבור לפי הסדר סעיף אחר סעיף, לשמוע את כל ההערות, לדוגמה, בסעיף הראשון אני לא מסכים לחברי הכנסת והנספחים אליהם.

מאיר שטרית: תמיד הושמעה כלפינו טענה שאנחנו רק 120 חברי כנסת אבל יש עוד אלפי נספחים.

סאלח טריף: אני מסכים אתך.

מאיר שטרית: אם קובעים שכר – צריך שהעניין הזה יהיה ברור לכן אני סבור שצריך לקבל את ההערות מגב' אורנה גייל, נדון בהצעת החוק ביום שנקבע, מחר או מחרותיים, נעבור על סעיפי ההצעה סעיף אחר סעיף, נשמע את ההערות כפי שמקובל לעשות בקריאה ראשונה והיה והחוק יעבור את כל התהליך – העניין יארך עוד שבוע או עוד שבועיים.

מאיר שטרית: מה בוער?

מאיר שטרית: זה גם יקל על המשך הדיון.

סאלח טריף: אני מודה לך.

סאלח טריף: רשות הדיבור לחבר הכנסת אבי יחזקאל.

אברהם יחזקאל: 1 - עם כל הכבוד, לא מדובר על הצעת חוק שהבאתי לפני יומיים או לפני חודש כיוון שהצעת החוק הזאת מונחת מספר חודשים רב, היא עברה קריאה טרומית לפני מספר חודשים רב ואם היינו דנים בה בעבר לא היינו נקלעים לאותה פארסה של 6% ודיונים שלאחריהם היושב ראש היה צריך לרוץ לחפש מישהו שיתמוך בהצעה.

סאלח טריף: למה?

אברהם יחזקאל: זאת דעתי; אני משמיע את דעתי האישית.

אברהם יחזקאל: אני זוכר את הפחד שהיה בוועדת הכספים לדון בעניין של הפנסיה של ה-7% שמא מישהו יגיד שהרשות המחוקקת נוגעת בציפור נפשה של הרשות השופטת.

סאלח טריף: מה עם מנכ"לים?

אברהם יחזקאל: אני מבקש מיושב ראש הישיבה לקבוע לוח זמנים מדוייק - - -

סאלח טריף: כפי שכבר אמרתי, נדון עוד השבוע בסעיפי הצעת החוק.

אברהם יחזקאל: בהצבעה?

סאלח טריף: דיון והצבעה.

סאלח טריף: נעבור לנושא הבא בסדר יומנו – הצעת חוק יסוד: הכנסת (תיקון מס' 36)(כינוס הכנסת שלא בתקופת הכנסים) והצעת חוק הכנסת (תיקון מס' 7) – של חבר הכנסת סילבן שלום – הכנה לקריאה שנייה ולקריאה שלישית.

הצעת חוק יסוד: והצעת חוק הכנסת (תיקון מס' 7) של חבר הכנסת סילבן שלום –

סאלח טריף: רשות הדיבור ליועץ המשפטי של הוועדה מר צבי ענבר.

צבי ענבר: כאשר העניין הזה הועלה לראשונה אמרתי כיוון שוועדת הכנסת קיבלה את שתי הצעות החוק והיא מכינה אותן לקריאה ראשונה, לא נורא אם היא תכין גם את חוק יסוד: הכנסת, אבל הצעתי אז לשקול, אחרי הקריאה הראשונה, להעביר את העניין , גם בהתאם לאפשרות שקיימת בתקנון, לוועדת החוקה, חוק ומשפט כיוון שמדובר בכל זאת בחוק יסוד ומן הראוי הוא שחוקי יסוד יוכנו לקריאה שנייה ולקריאה שלישית על ידי ועדת החוקה, חוק ומשפט.

סאלח טריף: אני אדבר על כך עם חבר הכנסת אמנון רובינשטיין.

סילבן שלום: ברצוני להשמיע הערה; מאחר והנושא הזה נוגע לפרוצדורה של כינוס הכנסת אני לא חושב שבגלל שלחוק הזה קוראים: חוק יסוד, צריך להוציא אותו מוועדת הכנסת.

סילבן שלום: הדיון התחיל בוועדה הזאת בקריאה הטרומית וגם לא מעבירים חקיקה באמצע, לוועדה אחרת.

סילבן שלום: אין תקדים לכך - - -

צבי ענבר: ודאי שיש.

סילבן שלום: אלה הם דברים שאינם מקובלים.

סילבן שלום: ועדת הכנסת התחילה כבר לדון בעניין הזה, יש הסכמה כללית, גורפת, של כולם, הנושא עבר בקריאה הטרומית פה אחד, הוא עבר בקריאה ראשונה פה אחד, 48 מול 0 וגם עכשיו העניין הזה צריך לעבור בצורה כזאת תוך דקה.

סילבן שלום: כאמור, אין כל התנגדות לדבר.

סילבן שלום: הנושא יעבור לקריאה שנייה ולקריאה שלישית ולהבא נחשוב על הדברים.

סילבן שלום: אבל לסרבל עכשיו את העניין ולהעביר אותו לוועדת החוקה, חוק ומשפט כאשר לאותה ועדה יש נושאים רבים אחרים על סדר היום, היא תדון בחוק בעוד חודש או חודשיים, אז הכנסת תצא לפגרה וכל העניין יתמסמס.

סילבן שלום: אני חוזר ואומר כי מדובר על דבר שיש לגביו הסכמה כללית, הוא לא נמצא במחלוקת, הדיון כבר התחיל, לא דובר על דבר כזה קודם לכן - - -

צבי ענבר: דיברתי על כך לפני כן.

צבי ענבר: אגב, בהקשר הזה של הדברים אני מבקש להדגיש כי חקיקה לא צריכה להיות חפוזה.

סילבן שלום: היא לא חפוזה.

סילבן שלום: אתה ניסחת את הדברים.

צבי ענבר: זה נכון אבל אני לא היועץ המשפטי של ועדת החוקה, חוק ומשפט, - - -

סאלח טריף: היועץ המשפטטי שלנו העיר הערה ואנחנו שמענו אותה.

סילבן שלום: אין הרבה הצעות שמובאות בפנינו ואשר יש לגביהן הסכמה כללית בין כל חלקי הבית אבל מאחר וזאת היא הצעה כזאת, היא לא קונטרוורסאלית, אין בה ניגודים, ואיך אמר כבר חבר הכנסת סאלח טריף?

סילבן שלום: – שהוא לא יתן יד לפגוע באופוזיציה, לכן אני מבקש שתעזרו לי להעביר אותה בקריאה שנייה ובקריאה שלישית ובפעם הבאה נחשוב על הדברים שהושמעו.

סאלח טריף: תודה.

סאלח טריף: רשות הדיבור לחבר הכנסת מאיר שטרית.

מאיר שטרית: המטרה העיקרית של החוק שחבר הכנסת סילבן שלום מדבר עליו היא, בעצם, לאפשר את כינוס הכנסת בזמן הפגרה על פי דרישתם של לא פחות מ-30 חברי כנסת.

מאיר שטרית: מה לעשות שנהיינו קטנים וגם אתם נהייתם קטנים; המצב יכול להתהפך מחר ואתם תהיו באופוזיציה לכן יש היגיון בכך שגם במצב הקיים היום יהיה צורך בפחות מ-30 חברי כנסת לצורך כינוס הכנסת בזמן הפגרה לכן אני סבור שמה שכדאי לעשות הוא לסיים את העניין עכשיו.

מאיר שטרית: אני מבקש להוסיף עוד סעיף לחוק ולקבוע שכינוס הכנסת יתאפשר בחתימת 20 חברי כנסת או 25.

סילבן שלום: אני הצעתי 20 וחבר הכנסת פינס-פז מדבר על 25.

סאלח טריף: אם אין הערות בקשר לניסוח, נצביע על חוק יסוד: הכנסת (תיקון מס' 36)(כינוס הכנסת שלא בתקופת הכנסים), כדי שנוכל להעבירו לקריאה שנייה ולקריאה שלישית במליאה.

רחבעם זאבי: אני נמנע.

סאלח טריף: תודה.

סאלח טריף: אני מעמיד להצבעה את חוק הכנסת (תיקון מס' 7) – כינוס הכנסת שלא בתקופת הכנסים, התש"ס-2000, והעברתו לקריאה שנייה ולקריאה שלישית במליאה.

סאלח טריף: הצעת חוק הכנסת אושרה להעברה לקריאה שנייה ולקריאה שלישית.

סאלח טריף: חבר הכנסת זאבי נמנע.

צבי ענבר: אני מבקש להעיר שאת שני החוקים אי אפשר להביא כאחד, למליאת הכנסת, משום שסעיף 33 לחוק יסוד: הכנסת, שמדבר על הוראות בדבר כינוס הכנסת שלא בתקופת הכנסים, כאמור בסעיף 31 יתקיימו בחוק, הוראות אלה ייכנסו לתוקף רק ביום פרסומו של התיקון לחוק יסוד: הכנסת, בספר החוקים.

צבי ענבר: רק לאחר מכן ועדת הכנסת תוכל לדון בהצעת חוק הכנסת.

סאלח טריף: התוקף הוא מיום הפרסום?

צבי ענבר: כן.

סאלח טריף: תודה.

סאלח טריף: בקשת יושב ראש הוועדה למאבק בנגע הסמים להכיר בוועדה כוועדה קבועה

סאלח טריף: קודם שאני אעביר את רשות הדיבור לחבר הכנסת טלב אלסאנע אני מבקש להדגיש כי יושב ראש הכנסת ביקש להביע את דעתו בעניין הזה אולם הוא לא יכול היה לבוא לישיבה הזאת בגלל ישיבת הנשיאות ובגלל התחייבויות אחרות שיש לו, לכן נשמע אותו במועד אחר שכן מדובר על החלטה שנוגעת לוועדות הכנסת ולסדר עבודתה של הכנסת.

סאלח טריף: רשות הדיבור לחבר הכנסת טלב אלסאנע.

טלב אלסאנע: כולנו מודעים לחשיבות הנושא שאני מדבר עליו ולעניין התפשטות נגע הסמים - -

אלי בן-מנחם: למה היושב ראש לא מעמיד את הנושא להצבעה?

סאלח טריף: אמרתי כבר כי יושב ראש הכנסת ביקש להתבטא בנושא הזה - - -

אלי בן-מנחם: הוא כבר התבטא; אצלי בוועדה הוא אמר משהו, אצלך הוא אמר משהו אחר.

אלי בן-מנחם: אני אעביר לחברי הכנסת את הפרוטוקול עם תגובותיו.

אלי בן-מנחם: לא יכול להיות כדבר הזה.

טלב אלסאנע: אני מבקש להדגיש כי הוועדה למלחמה בנגע הסמים מטפלת בנושא חשוב מאד שנוגע להרבה משרדי ממשלה, גם משרד הבריאות, גם משרד העבודה והרווחה, גם משרד המשטרה והוא נוגע לעשרות אלפי נרקומנים שאין להם כתובות לכן הוועדה צריכה להתמודד עם הנושא הזה מכל מיני תחומים ומהיבטים שונים.

טלב אלסאנע: אילו היינו יודעים שהתופעה שאנחנו מדברים עליה תעלם מחר או מחרותיים – אין ספק שלא היה צריך לבקש את הבקשה שאני מבקש מכם אבל מאחר ונגע הסמים רק הולך ומתפשט, רק הולך ומחמיר, - צריך להתייחס לנושא בצורה הרצינית ביותר.

טלב אלסאנע: כאשר יושב ראש הכנסת היה אצלנו בישיבת הפתיחה, הוא הודיע שהוא יפעל על מנת שהוועדה תהיה ועדה קבועה ואני לא יודע מדוע היא שינה את דעתו.

טלב אלסאנע: מכל מקום לי יש פרוטוקול שבו כתוב אחרת.

סאלח טריף: הוא העביר מכתב בעניין הזה.

טלב אלסאנע: אני אמציא לך את הפרוטוקול של הישיבה הרלוונטית.

טלב אלסאנע: יושבי ראש הסיעות בכנסת תומכים בבקשה שהגשתי ואין שום סיבה או הצדקה לא להעלות את הנושא היום, להצבעה, ולאשר אותו.

טלב אלסאנע: יושב ראש הכנסת יכול להעביר את תגובתו בכתב, יושב ראש הוועדה יכול לומר לנו מה עמדתו, ואני חוזר ומבקש לקיים את ההצבעה עוד היום.

סאלח טריף: תודה.

מאיר שטרית: אני מציע לקיים את הדיון בנוכחות יושב ראש הכנסת.

אלי בן-מנחם: גם אני חושב כך.

סאלח טריף: האם זה מקובל עליך, חבר הכנסת טלב אלסאנע?

טלב אלסאנע: כן.

סאלח טריף: תודה.

סאלח טריף: נעבור לסעיף הבא בסדר יומנו – הרכב הוועדה המשותפת של ועדת החוקה, חוק ומשפט וועדת החוץ והביטחון, לחוק האזנות סתר.

סאלח טריף: הרכב הוועדה המשותפת של ועדת החוקה, חוק ומשפט וועדת החוץ והביטחון, לחוק האזנות סתר

סאלח טריף: החברים מוועדת החוץ והביטחון שיהיו חברים בוועדה המשותפת הם דן מרידור ועוזי ברעם, ומוועדת החוקה, חוק ומשפט - החברים אמנון רובינשטיין וצחי הנגבי.

סאלח טריף: יש הערות?

מאיר שטרית: ההרכב צריך להיות כזה שיהיה חבר מהקואליציה וחבר מהאופוזיציה.

מאיר שטרית: צריך להיות שוויון.

סאלח טריף: אני מעמיד להצבעה את הרכב חברי הוועדה המשותפת.

סאלח טריף: הרכב חברי הוועדה המשותפת אושר.

סאלח טריף: אני מודה לכם.

סאלח טריף: העניין יועבר למליאה.

סאלח טריף: נעבור לנושא האחרון בסדר יומנו – קביעת ועדות לדיון בהצעות לסדר היום ובהצעות חוק.

סאלח טריף: קביעת ועדות לדיון בהצעות לסדר היום ובהצעות חוק

סאלח טריף: סגירת מפעל "ניו הורייזן" באופקים, של חברי הכנסת אבשלום וילן, לימור לבנת וגנדי ריגר.

סאלח טריף: שר התעשייה והמסחר מציע להעביר את הנושא לוועדת העבודה, הרווחה והבריאות.

סאלח טריף: הושמעה הצעה להעביר את הנושא לוועדת הכלכלה.

יאיר פרץ: הנושא הזה צריך להיות מטופל בוועדת העבודה, הרווחה והבריאות.

סאלח טריף: אני מעמיד להצבעה את ההצעה להעביר את הנושא לוועדת העבודה, הרווחה והבריאות.

סאלח טריף: ההצעה אושרה.

סאלח טריף: הפיגוע בחדרה, של חברי הכנסת אליעזר זנדברג, נעמי חזן, אופיר פינס-פז, ראובן ריבלין והאשם מחאמיד.

קריאות: ועדת החוץ והביטחון.

סאלח טריף: השר לביטחון פנים הציע להעביר את הנושא לדיון בוועדת החוץ והביטחון או לוועדת הפנים ואיכות הסביבה.

צבי ענבר: מדובר בביטחון לכן הנושא הזה צריך להיות מועבר לוועדת החוץ והביטחון.

סאלח טריף: אני מעמיד להצבעה את ההצעה להעביר את הנושא לוועדת החוץ והביטחון.

סאלח טריף: ההצעה אושרה.

סאלח טריף: דו"ח המשטרה על מימדי הפשע, של חברות הכנסת נעמי חזן ויעל דיין.

סאלח טריף: נשמעו הצעות להעביר את הנושא לדיון בוועדה למעמד האישה או בוועדת הפנים ואיכות הסביבה.

סאלח טריף: חברת הכנסת יעל דיין ביקשה לבוא לישיבה בעת הדיון על הסעיף הזה ולכן נחכה לה.

סאלח טריף: היא עוד מעט תיכנס לחדר.

הצעת חוק יסוד: אני מעמיד להצבעה את ההצעה להעביר את הנושא לוועדת הפנים ואיכות הסביבה.

הצעת חוק יסוד: ההצעה אושרה.

סאלח טריף: תודה.

הצעת חוק יסוד: אני מעמיד להצבעה את ההצעה להעביר את הנושא לוועדת הכנסת.

הצעת חוק יסוד: ההצעה אושרה.

סאלח טריף: הצעת חוק השוואת זכויות פנסיה לאלמן ולאלמנה, התש"ס-1999, של חבר הכנסת עמיר פרץ.

סאלח טריף: חבר הכנסת דוד טל מבקש להעביר את הנושא הזה לוועדת העבודה, הרווחה והבריאות.

סאלח טריף: אין הצעות אחרות.

סאלח טריף: זכויות פנסיה נדונות, בדרך כלל, בוועדת העבודה, הרווחה והבריאות.

סאלח טריף: אני מעמיד להצבעה את ההצעה להעביר את הנושא לוועדת העבודה, הרווחה והבריאות.

סאלח טריף: ההצעה אושרה.

סאלח טריף: הצעת חוק למען הנכה, התש"ס-1999, של חבר הכנסת סילבן שלום וקבוצת חברי כנסת.

סאלח טריף: נשמעו הצעות להעביר את הנושא לוועדת החוקה, חוק ומשפט או לוועדת העבודה, הרווחה והבריאות.

סילבן שלום: הנושא הזה צריך להיות נדון בוועדת העבודה, הרווחה והבריאות כיוון שמדובר על גמלה ועל קצבה והנושאים האלה תמיד נדונו באותה ועדה.

יאיר פרץ: הנושא צריך להיות נדון בוועדת העבודה, הרווחה והבריאות.

סאלח טריף: אני מעמיד להצבעה את העברת הנושא לוועדת העבודה, הרווחה והבריאות.

סאלח טריף: ההצעה אושרה.

סאלח טריף: הצעת חוק הבחירות לכנסת ולראש הממשלה (תיקון – אחוז החסימה), התש"ס-1999, של חבר הכנסת אופיר פינס-פז.

סאלח טריף: לדעתי הנושא הזה צריך להיות נדון בוועדת החוקה, חוק ומשפט ואני מעמיד להצבעה את הצעתי זו.

סאלח טריף: ההצעה אושרה.

סאלח טריף: תודה.

סאלח טריף: הצעת חוק הבחירות לכנסת ולראש הממשלה (נוסח משולב)(תיקון – הגדלת אחוז החסימה), התש"ס-1999, של חבר הכנסת זבולון אורלב.

סאלח טריף: נשמעו הצעות להעביר את ההצעה לדיון בוועדת החוקה, חוק ומשפט או לוועדת הפנים ואיכות הסביבה.

סאלח טריף: גם הצעת חוק זו צריכה להיות מועברת לוועדת החוקה, חוק ומשפט ואני מעמיד אותה להצבעה.

סאלח טריף: ההצעה אושרה.

סאלח טריף: תודה.

סאלח טריף: נחזור לדוח המשטרה על מימדי הפשע של חברות הכנסת נעמי חזן ויעל דיין.

אלי בן-מנחם: חברת הכנסת יעל דיין הגישה, יחד עם חברת הכנסת נעמי חזן, הצעה שמדברת על ריבוי מקרי האונס.

אלי בן-מנחם: היא לא דיברה על פשיעה אלא רק על אונס אבל חברים אחרים תפסו על ההצעה הזאת טרמפ והפכו אותה להצעה כללית וזאת צריכה לעבור לוועדת הפנים ואיכות הסביבה.

אלי בן-מנחם: אבל הבקשה של חברת הכנסת יעל דיין היא להעביר את הנושא לוועדה למעמד האישה.

יאיר פרץ: את הנושא הזה צריך להעביר לוועדת הפנים ואיכות הסביבה כיוון שמדובר על עניין משטרתי.

סאלח טריף: נזמין לישיבה שבה נדון בעניין הזה גם את חברת הכנסת יעל דיין וגם את חבר הכנסת דוד אזולאי.